የኢትዮጵያ ሲቪል አቪዬሽን ባለሥልጣን ዋና መሥሪያ ቤት ሕንፃ ግንባታ የመሠረት ድንጋይ ተቀመጠ
የኢትዮጵያ ሲቪል አቪዬሽን ባለሥልጣን በ400 ሚሊዮን ብር ወጪ ለመገንባት ላቀደው ዋና መሥሪያ ቤትና የአቪዬሽን ሙዚየም ግንባታ፣ የመሠረት ድንጋይ ሐሙስ ሰኔ 22 ቀን 2009 ዓ.ም. ተቀመጠ፡፡የመሠረት ድንጋዩን የትራንስፖርት ሚኒስትር አቶ አህመድ ሺዴ፣ የመንግሥት የልማት ድርጅቶች ሚኒስትር ዴኤታ አቶ ጌታቸው መንግሥቴና የዓለም አቀፍ ሲቪል አቪዬሽን ድርጅት ፕሬዚዳንት በርናድ አልዩ (ዶ/ር) በጋራ አስቀምጠዋል፡፡ በአንድ ወቅት የኢትዮጵያ ሲቪል አቪዬሽን ባለሥልጣንን በዳይሬክተርነት ያገለገሉት የቀድሞ የኢትዮጵያ ፕሬዚዳንት አቶ ግርማ ወልደ ጊዮርጊስና የቀድሞ የኢትዮጵያ አየር መንገድ ዋና ሥራ አስፈጻሚ አቶ ግርማ ዋቄ በክብር እንግድነት የተገኙ ሲሆን፣ የኢትዮጵያ ሲቪል አቪዬሽን ባለሥልጣንና የኢትዮጵያ ኤርፖርቶች ድርጅት ኃላፊዎች በሥነ ሥርዓቱ ላይ ታድመዋል፡፡የኢትዮጵያ ሲቪል አቪዬሽን ባለሥልጣን ዋና ዳይሬክተር ኮሎኔል ወሰንየለህ ሁነኛው ባደረጉት ንግግር፣ ባለሥልጣኑ ከ70 ዓመታት በፊት በአዲስ አበባ ጎልፍ ክለብ ግቢ ውስጥ በአነስተኛ ቢሮ ሦስት ሠራተኞች በመያዝ ሥራ መጀመሩን አስታውሰው፣ ከአገሪቱ የአቪዬሽን ኢንዱስትሪ ዕድገት ጋር ተያይዞ ባለሥልጣኑ የሚሰጠው አገልግሎቶችና የሰው ኃይል ቁጥር እየጨመረ በመምጣቱ የቢሮ ጥበት ችግር መፈጠሩን ተናግረዋል፡፡ የመሥሪያ ቤቱ ሕንፃ በ1970ዎቹ የተገነባ በመሆኑ፣ አሁን ያለውን የአገልግሎት ዘርፍና ባለሙያ ማስተናገድ ከማይችልበት ደረጃ ላይ መደረሱን ጠቁመዋል፡፡አዲስ የሚገነባው ባለስድስት ፎቅ ሕንፃ ቢሮዎች፣ የመሰብሰቢያ አዳራሾች፣ የአቪዬሽን ማሠልጠኛ ተቋም፣ የአቪዬሽን ሙዚየም፣ የስፖርት ማዘውተሪያ ሥፍራና የሚከራዩ ክፍሎች ይኖሩታል፡፡ የሕንፃው ዲዛይን ኬቱኤን በተባለ አቀር በቀል ኩባንያ የተሠራ ሲሆን፣ የሕንፃው አጠቃላይ ወጪ 400 ሚሊዮን ብር ይገመታል፡፡የኢትዮጵያ ሲቪል አቪዬሽን ባለሥልጣን የማስተዋወቅና የሕዝብ ግንኙነት ሥራ አስኪያጅ አቶ አንሙት ለማ ለሪፖርተር እንደገለጹት፣ የሕንፃውን ግንባታ የሚያከናውን ሥራ ተቋራጭ ለመቅጠር ባለሥልጣኑ በቅርቡ ጨረታ ያወጣል፡፡ የሕንፃው ግንባታ በመስከረም 2010 ዓ.ም. እንደሚጀመርና በሦስት ዓመታት ውስጥ እንደሚጠናቀቅ አስረድተዋል፡፡ኮሎኔል ወሰንየለህ ኢትዮጵያ ረዥም የአቪዬሽን ታሪክ ቢኖራትም ይህን ታሪክ የሚያሳይ አንድም የአቪዬሽን ሙዚየም እንደሌላት ተናግረዋል፡፡ እ.ኤ.አ. በ1935 የአቪዬሽን ቴክኖሎጂ ኢትዮጵያ ውስጥ ሲተዋወቅ ለመጀመሪያ ጊዜ የተገጣጠመችውና ኢትዮጵያ አንድ ተብላ የተመዘገበችው አውሮፕላን በጣሊያን ሮም ከተማ በሚገኝ ሙዚየም ውስጥ እንደምትገኝ ገልጸው፣ ባለሥልጣኑ የሚገነባው የአቪዬሽን ሙዚየም ግንባታ ሲጠናቀቅ አውሮፕላኗን ለማስመለስ ጥረት እንደሚደረግ ተናግረዋል፡፡የኢትዮጵያ ሲቪል አቪዬሽን ባለሥልጣን የአገሪቱን የአየር ክልል የማስተዳደር ሥልጣን በአዋጅ ተሰጥቶታል፡፡ የኤር ናቪጌሽን አገልግሎት ይሰጣል፣ ለአየር መንገዶች ፈቃድ ይሰጣል ይቆጣጠራል፣ እንዲሁም አውሮፕላኖችን መዝግቦ የበረራ ብቃት ማረጋገጫ ይሰጣል፡፡ በተመሳሳይ ለአቪዬሽን ባለሙያዎች የብቃት ማረጋገጫ ፈቃድ ይሰጣል፡፡ 